**แผนการอพยพประชาชน**

**ในพื้นที่เสี่ยงภัยจากสึนามิ**

**1. อ้างถึง**

 1.1 พระราชบัญญัติป้องกันและบรรเทาสาธารณภัย พ.ศ. 2550

 1.2 แผนการป้องกันและบรรเทาสาธารณภัยแห่งชาติ พ.ศ. 2558

 1.3 แผนแม่บทป้องกันและบรรเทาภัยจากคลื่นสึนามิ (พ.ศ. 2558-2562)

**2. สถานการณ์ภัยจากสึนามิ**

จากสถานการณ์ปัจจุบันพบว่ามีแนวโน้มการเคลื่อนตัวของเปลือกโลกบริเวณวงแหวนไฟ (ring of fire) ถี่ขึ้น ทำให้แผ่นดินไหวบนบกและในทะเลบ่อยครั้งขึ้น ล่าสุดเกิดแผ่นดินไหวที่ประเทศญี่ปุ่น อินโดนีเซีย เฮติ เนปาล และประเทศเอกวาดอร์ สร้างความเสียหายเป็นมูลค่ามหาศาล จากสถานการณ์ดังกล่าวเป็นสัญญาณเตือนว่าประเทศไทยมีโอกาสที่จะเผชิญกับภัยสึนามิอีกครั้ง เนื่องจากอยู่ใกล้อาณาเขต ring of fire บริเวณเกาะสุมาตราที่ทำให้เกิดแผ่นดินไหวใต้ทะเลที่รุนแรงได้

 ตารางแสดงเหตุการณ์แผ่นดินไหวที่สำคัญ

|  |  |  |
| --- | --- | --- |
| **ปี พ.ศ.** | **ขนาด (แมกนิจูด)** | **ประเทศ** |
| 2551 | 7.9 | จีน (เสฉวน) |
| 2553 | 7.0 | เฮติ (ปอร์โตแปรงซ์) |
| 2554 | 9.0 | ญี่ปุ่น (โทโฮะกุ) |
| 2555 | 6.3 | อิหร่าน (อะฮาร์ และวาร์ซากัน) |
| 2557 | 6.3 | ไทย (เชียงราย) |
| 2558 | 7.8 | เนปาล (ตอนเหนือกาฐมาณฑุ) |
| 2559 | 7.0 | ญี่ปุ่น (คุมะโมโตะ) |
| 2559 | 7.7 | เอกวาดอร์ (บาเฮียเดอ) |
| 2559 | 7.3 | ญี่ปุ่น (ฟูกุชิมะ) |
| 2560 | 7.9 | ปาปัวนิวกินี (อาราวา) |
| 2560 | 7.0 | จีน (เสฉวน) |
| 2560 | 8.0 | เม็กซิโก (โอซากา) |
| 2561 | 7.5 | ฮอนดูรัส (เกาะเกรตสวอน) |

**3. เป้าหมาย**

3.1 ลดความเสี่ยงและผลกระทบภัยจากสึนามิที่อาจเกิดขึ้น

 3.2 รักษาความปลอดภัยในชีวิตและทรัพย์สินของประชาชน

 3.3 ให้การอพยพและหลบภัยของประชาชนไปสู่สถานที่ปลอดภัยเป็นไปอย่างมีระบบ รวดเร็ว สามารถป้องกันและระงับการแตกตื่นเสียขวัญของประชาชนได้อย่างมีประสิทธิภาพ

 3.4 บูรณาการการปฏิบัติงานระหว่างหน่วยงานเครือข่ายที่เกี่ยวข้องทั้งภาครัฐและเอกชน

**4. วัตถุประสงค์ของแผนเป้าหมาย**

 4.1 เพื่อเป็นกรอบแนวทางการปฏิบัติให้แก่จังหวัดในพื้นที่เสี่ยงภัยจากสึนามิใช้ในการอพยพประชาชนอย่างบูรณาการ เป็นระบบ และมีทิศทางเดียวกัน

4.2 เพื่อพัฒนาขีดความสามารถในการอพยพประชาชนของจังหวัดในพื้นที่เสี่ยงภัยจากสึนามิเพื่อให้เกิดความเสียหายและสูญเสียชีวิตน้อยที่สุด

**5. นิยามศัพท์**

**ภัยจากสึนามิ (Tsunami)** หมายถึง ภัยที่เกิดจากคลื่นยักษ์ แบ่งเป็น 2 ประเภท คือ 1) สึนามิเฉพาะแห่ง (Local Tsunami) มักจะเกิดใกล้ๆ ชายฝั่งและเคลื่อนเข้าถล่มชายฝั่งอย่างทันทีทันใด และ 2) สึนามิที่เดินทางข้ามทวีป (Distance Tsunami) มักจะเกิดจากแผ่นดินไหวที่ค่อนข้างรุนแรงและสามารถเคลื่อนตัวข้ามทวีปไปยังชายฝั่งที่อยู่ห่างไกลหลายหมื่นกิโลเมตร สาเหตุของการเกิดสึนามิมีหลายสาเหตุ เช่น แผ่นดินไหว ภูเขาไฟระเบิด ดินถล่ม และอุกกาบาตตกลงสู่มหาสมุทร โดยภัยจากสึนามิก่อให้เกิดความเสียหายทั้งต่อชีวิตประชาชนและสิ่งปลูกสร้างตลอดแนวพื้นที่ราบชายฝั่ง

**การอพยพ** หมายถึง การเคลื่อนย้าย การกระจาย และการนำประชาชนออกจากพื้นที่อันตราย หรือพื้นที่ที่อาจเป็นอันตรายอย่างเป็นระบบตามขั้นตอนและมีการกำกับดูแล รวมถึงการรับรองและการดูแลบุคคลเหล่านี้ในสถานที่ปลอดภัยด้วย

ที่มา : แผนการป้องกันและบรรเทาสาธารณภัยแห่งชาติ พ.ศ.2558

**6. กลุ่มเป้าหมายหลักกลุ่มเป้าหมายนิยามศัพท์**

 6.1 ประชาชนในชุมชนและหมู่บ้าน โดยเฉพาะผู้ที่ต้องได้รับการดูแลเป็นพิเศษ (กลุ่มเปราะบาง) เช่น กลุ่มผู้ป่วยทุพพลภาพ คนพิการ คนชรา เด็ก สตรี เป็นต้น และศาสนสถานต่างๆ เช่น วัด มัสยิด รวมทั้ง พระภิกษุ และนักบวช

 6.2 ผู้ป่วยในโรงพยาบาล

 6.3 นักเรียน นักศึกษาในโรงเรียนและสถาบันการศึกษา

 6.4 นักท่องเที่ยวทั้งชาวไทยและชาวต่างชาติในโรงแรม/รีสอร์ท/แหล่งท่องเที่ยว

 6.5 กลุ่มผู้ประกอบกิจการประมง

 6.6 กลุ่มผู้เพาะเลี้ยงสัตว์น้ำ

 6.7 ชาวพื้นเมืองที่อาศัยอยู่ชายฝั่งทะเล

**7. กลไกการจัดการความเสี่ยงภัยจากสึนามิ**

**7.1 ระดับนโยบาย**

7.1.1 คณะกรรมการป้องกันและบรรเทาสาธารณภัยแห่งชาติ (กปภ.ช.)

 7.1.2 กองบัญชาการป้องกันและบรรเทาสาธารณภัยแห่งชาติ (บกปภ.ช.)

7.1.3 กองอำนวยการป้องกันและบรรเทาสาธารณภัยจังหวัด (กอปภ.จ.)

**7.2 ระดับปฏิบัติ**

**7.2.1 องค์กรหลัก**

**7.2.1.1 กองบัญชาการป้องกันและบรรเทาสาธารณภัยแห่งชาติ** ทำหน้าที่

- บังคับบัญชา อำนวยการ สั่งการ ควบคุม กำกับ ดูแล และแนะนำเกี่ยวกับการดำเนินงานในการป้องกันและบรรเทาภัยจากสึนามิ

- สนับสนุนทรัพยากรให้แก่ศูนย์บัญชาการเหตุการณ์แต่ละระดับในการปฏิบัติงานกู้ภัยและอื่นๆ ที่จำเป็นต่อการอพยพประชาชนจากภัยจากสึนามิ

- บูรณาการกับส่วนราชการและหน่วยงานที่เกี่ยวข้องทั้งในและต่างประเทศ รวมทั้งประสานความร่วมมือกับภาคเอกชนในการดำเนินงานทุกขั้นตอน

**7.2.1.2 กองอำนวยการป้องกันและบรรเทาสาธารณภัยกลาง** ทำหน้าที่

- ติดตามและเฝ้าระวังสถานการณ์ วิเคราะห์ข้อมูลที่เกี่ยวข้อง ประเมินสถานการณ์ และแจ้งเตือนการเกิดภัยจากสึนามิ

- อำนวยการ ควบคุม กำกับ ดูแล และแนะนำเกี่ยวกับการดำเนินงานอพยพประชาชน

- สนับสนุนและช่วยเหลือการดำเนินการอพยพประชาชนจากภัยจากสึนามิของกองอำนวยการป้องกันและบรรเทาสาธารณภัยแต่ละระดับ หรือตามที่ได้รับการร้องขอในด้านบุคลากร เครื่องมือ เครื่องใช้ในการปฏิบัติงาน และอื่นๆ ที่จำเป็น

- ประสานการปฏิบัติระหว่างกองบัญชาการป้องกันและบรรเทาสาธารณภัยแห่งชาติ และศูนย์บัญชาการเหตุการณ์แต่ละระดับ รวมทั้งประสานงานส่วนราชการ หน่วยงานที่เกี่ยวข้อง ตลอดทั้งประสานความร่วมมือกับภาคเอกชนในการดำเนินการอพยพประชาชนและส่วนราชการ

- สั่งใช้ชุดเผชิญสถานการณ์วิกฤติ (Emergency Response Team : ERT) ชุดปฏิบัติการสนับสนุนการจัดการเหตุการณ์ (Incident Management Assistance Team : IMAT) และ ชุดปฏิบัติการประเมินความเสียหายและความต้องการความช่วยเหลือ (Damage and Need Assessment : DANA) เข้าสนับสนุนการแก้ไขปัญหาและประเมินความเสียหายและความต้องการความช่วยเหลือในพื้นที่ประสบภัยจากสึนามิ

- ปฏิบัติตามคำสั่งของกองบัญชาการป้องกันและบรรเทาสาธารณภัยแห่งชาติ

**7.2.1.3 กองอำนวยการป้องกันและบรรเทาสาธารณภัยจังหวัด** เมื่อเกิด หรือคาดว่าจะเกิดภัยจากสึนามิให้กองอำนวยการป้องกันและบรรเทาสาธารณภัยจังหวัดจัดตั้งศูนย์บัญชาการเหตุการณ์จังหวัด (การจัดการสาธารณภัยระดับ 1-2) และแปรสภาพเป็นศูนย์บัญชาการเหตุการณ์ส่วนหน้าจังหวัด (การจัดการสาธารณภัยระดับ 3-4) ทำหน้าที่อำนวยการ ควบคุม สนับสนุน และประสานการปฏิบัติ การจัดการสาธารณภัยในพื้นที่รับผิดชอบ พื้นที่ติดต่อหรือใกล้เคียง และองค์กรปกครองส่วนท้องถิ่นอื่น ดำเนินการในส่วนที่เกี่ยวข้องกับการอพยพประชาชนตั้งแต่ภาวะปกติ ได้แก่ จัดหากำลังเจ้าหน้าที่สนับสนุนการปฏิบัติงาน จัดทำแผนการอพยพประชาชนในระดับหมู่บ้าน ตำบล นักท่องเที่ยวที่เดินทางมาพักผ่อน เรือประมงและเรือท่องเที่ยวในพื้นที่เสี่ยงภัยให้มีประสิทธิภาพ ซักซ้อมการปฏิบัติในการอพยพประชาชนเพื่อให้การปฏิบัติงานมีเอกภาพและมีประสิทธิภาพ และปฏิบัติตามการสั่งการของกองอำนวยการป้องกันและบรรเทาสาธารณภัยชั้นเหนือขึ้นไป ดังนี้

- ปฏิบัติตามแผนการป้องกันและบรรเทาสาธารณภัยแห่งชาติ พ.ศ. 2558 แผนการป้องกันและบรรเทาสาธารณภัยจังหวัด พ.ศ. 2558 และแผนอื่นที่เกี่ยวข้อง

- จัดตั้งหน่วยอพยพเพื่ออพยพประชาชนจากสึนามิไว้เป็นการล่วงหน้าโดยทันที ประกอบด้วยเจ้าหน้าที่หน่วยงานที่เกี่ยวข้องในเขตท้องที่ รวมทั้งด้านอุปกรณ์เครื่องมือ เครื่องใช้ ระบบสื่อสาร ระบบสาธารณูปโภค และบุคลากรที่มีความรู้ในด้านการแพทย์ วิศวกร ไฟฟ้า ประปา ฯลฯ

- กรณีพื้นที่ในความรับผิดชอบมีลักษณะชุมชน สภาพอาคารและสิ่งก่อสร้างหนาแน่น เมื่อเกิดสึนามิทำให้การปฏิบัติภารกิจของหน่วยอพยพที่ได้จัดตั้งไว้ล่วงหน้าเกินขีดความสามารถ ให้ศูนย์บัญชาการเหตุการณ์แต่ละระดับพิจารณาจัดตั้งหน่วยอพยพเพิ่มขึ้นตามความจำเป็น โดยคำนึงถึงพื้นที่สภาพชุมชน อาคารสิ่งก่อสร้าง จุดเสี่ยงภัย และความคล่องตัวรวดเร็ว ฉับไวในการอพยพประชาชนเมื่อเกิดภัยจากสึนามิขึ้น

- ซักซ้อมภารกิจ หน้าที่ความรับผิดชอบของหน่วยอพยพในด้านวิธีการ ปฏิบัติ การประสานการปฏิบัติ และให้ความรู้เกี่ยวกับสึนามิ

- ให้ความรู้แก่ประชาชนและฝึกอบรมเจ้าหน้าที่รวมทั้งผู้เกี่ยวข้องกับภัยจาก สึนามิ เพื่อสร้างความตระหนัก โดยการให้การศึกษาเกี่ยวกับภัยจากสึนามิให้สามารถช่วยเหลือตนเอง และให้ความร่วมมือแก่ทางราชการ

- เรียกใช้กำลังอาสาสมัครป้องกันภัยฝ่ายพลเรือน (อปพร.) หรือกำลังอื่นๆ และฝึกอบรมให้ทำหน้าที่ช่วยเหลือและสนับสนุนเจ้าหน้าที่ในการอพยพประชาชน

- จัดเตรียม กำกับ ดูแล ช่วยเหลือผู้ประสบภัยในด้านเครื่องอุปโภคบริโภค ที่พักอาศัยชั่วคราว และสวัสดิการอื่นๆ ให้ทั่วถึง รวดเร็ว และทันต่อเหตุการณ์

- รักษาความสงบเรียบร้อย คุ้มครองความปลอดภัย ป้องกัน และระงับการแตกตื่นเสียขวัญของประชาชนหลังเกิดภัยจากสึนามิ

- พัฒนาระบบเตือนภัยล่วงหน้าในชุมชนพื้นที่เสี่ยงภัย สำรวจ จัดเตรียมจัดหาโดยวิธีเรียกร้อง เกณฑ์ จ้าง หรือเช่าเครื่องมือ และเครื่องใช้ในการอพยพประชาชน

- ศึกษา สำรวจ สถานที่สำคัญ เส้นทางคมนาคม และอุปกรณ์การขนส่ง เพื่อใช้ในการอพยพประชาชนจากภัยจากสึนามิ

- ประสานการปฏิบัติกับกองอำนวยการป้องกันและบรรเทาสาธารณภัยกลาง และส่วนราชการที่เกี่ยวข้อง เพื่อช่วยเหลือ ดูแลผู้อพยพ และให้ประสานขอรับการสนับสนุนจากองค์การ สาธารณกุศล ภาคเอกชน และอื่นๆ

- ปฏิบัติตามคำสั่ง/ประกาศ ของกองอำนวยการป้องกันและบรรเทา สาธารณภัยกลางและกองบัญชาการป้องกันและบรรเทาสาธารณภัยแห่งชาติ

**7.2.2 องค์กรสนับสนุน**

**7.2.2.1 กระทรวงกลาโหม** ให้การสนับสนุนกำลังพลและยุทโธปกรณ์เพื่อใช้ในการอพยพประชาชนและบรรเทาทุกข์ผู้ประสบภัยจากสึนามิ รวมทั้งให้การสนับสนุนการปฏิบัติอื่นๆ ของกองบัญชาการป้องกันและบรรเทาสาธารณภัยแห่งชาติ เพื่อให้สถานการณ์ฉุกเฉินภัยจากสึนามิ กลับเข้าสู่ภาวะปกติโดยเร็ว

**7.2.2.2 กระทรวงการท่องเที่ยวและกีฬา** ให้การสนับสนุนการเผยแพร่องค์ความรู้เกี่ยวกับแนวทางปฏิบัติในการอพยพเมื่อเกิดภัยจากสึนามิแก่นักท่องเที่ยวและผู้ประกอบอุตสาหกรรมท่องเที่ยว รวมไปถึงการดูแลความปลอดภัยและการบรรเทาทุกข์ แก่นักท่องเที่ยวและผู้ประสบภัยจากการท่องเที่ยว

**7.2.2.3 สำนักงานตำรวจแห่งชาติ** ให้การสนับสนุนการปฏิบัติงานดังนี้

- ด้านยานพาหนะ พนักงานประจำยานพาหนะทั้งทางบก ทางน้ำ และทางอากาศ ตลอดจนน้ำมันเชื้อเพลิงและหล่อลื่น เพื่อใช้ในการอพยพและบรรเทาทุกข์ประชาชน

- เครื่องมือสื่อสาร เครื่องมือเครื่องใช้ และอุปกรณ์ต่างๆ เพื่อใช้ในการอพยพประชาชน

- ด้านกำลังพลเพื่อใช้ในการอพยพประชาชน

- การจัดระบบจราจรในการอพยพประชาชนและดำเนินการรักษาความปลอดภัย

- การรักษาความสงบเรียบร้อย ความปลอดภัยของประชาชน

**7.2.2.4** ส่วนราชการทุกกระทรวง กรม และหน่วยงานต่างๆ ในเขตท้องที่มีหน้าที่ปฏิบัติการอพยพประชาชน และส่วนราชการในส่วนที่เกี่ยวข้องให้การสนับสนุนตามอำนาจหน้าที่ของแต่ละหน่วยงาน

**7.2.2.5** องค์กรเอกชน

**7.2.2.6** ประชาชนในเขตพื้นที่ประสบภัย

**8. แนวทางการปฏิบัติ**

**8.1 ระยะก่อนเกิดภัย** เป็นช่วงเวลาที่ทุกภาคส่วนจะต้องร่วมบูรณาการลดความเสี่ยงภัยจากสึนามิ โดยการประเมินปัจจัยที่เป็นสาเหตุและผลกระทบของภัยจากสึนามิ การดำเนินกิจกรรมต่างๆ เพื่อลดความล่อแหลม ความเปราะบาง และเพิ่มศักยภาพโดยร่วมมือกันเตรียมความพร้อม (Preparedness) สร้างความตระหนัก (Awareness) และพัฒนาสิ่งแวดล้อมที่อยู่รอบชุมชนหรือหมู่บ้านหรือในพื้นที่เป้าหมายให้สามารถลดผลกระทบภัยจากสึนามิได้มากที่สุดเท่าที่จะทำได้ มีกิจกรรมที่ต้องปฏิบัติดังนี้

****

**8.1.1 การกำหนดพื้นที่เสี่ยงภัย**

จำนวนพื้นที่เสี่ยงภัยที่จะได้รับผลกระทบจากสึนามิที่ตั้งอยู่ตามชายฝั่งทะเล อันดามันและอ่าวไทย รวมทั้งสิ้น 22 จังหวัด 97 อำเภอ 327 ตำบล 1,416 หมู่บ้าน แยกเป็น

8.1.1.1 พื้นที่เสี่ยงภัยจากสึนามิชายฝั่งทะเลอันดามัน 6 จังหวัด 27 อำเภอ 102 ตำบล 509 หมู่บ้าน

8.1.1.2 พื้นที่เสี่ยงภัยจากสึนามิชายฝั่งทะเลอ่าวไทย 16 จังหวัด 70 อำเภอ 222 ตำบล 907 หมู่บ้าน

**พื้นที่เสี่ยงภัยจากสึนามิชายฝั่งอันดามัน**

|  |  |  |  |  |  |
| --- | --- | --- | --- | --- | --- |
| **ที่** | **จังหวัด** | **อำเภอ** | **รวม** | **ตำบล** | **หมู่บ้าน** |
| 1 | ระนอง | อ.เมืองระนอง อ.กะเปอร์ และ อ.สุขสำราญ | 3 อำเภอ | 11 | 45 |
| 2 | พังงา | อ.ตะกั่วทุ่ง อ.ตะกั่วป่า อ.เกาะยาว อ.ท้ายเหมือง อ.คุระบุรี อ.ทับปุด และ อ.เมืองพังงา | 7 อำเภอ | 22 | 106 |
| 3 | ภูเก็ต | อ.เมืองภูเก็ต อ.กะทู้ และ อ.ถลาง | 3 อำเภอ | 13 | 69 |
| 4 | กระบี่ | อ.เมืองกระบี่ อ.เหนือคลอง อ.เกาะลันตา อ.คลองท่อม และ อ.อ่าวลึก | 5 อำเภอ | 19 | 113 |
| 5 | ตรัง | อ.กันตัง อ.สิเกา อ.ปะเหลียน อ.ย่านตาขาว และ อ.หาดสำราญ | 5 อำเภอ | 21 | 102 |
| 6 | สตูล | อ.เมืองสตูล อ.ละงู อ.ทุ่งหว้า และ อ.ท่าแพ | 4 อำเภอ | 16 | 74 |
|  | **รวม 6 จังหวัด** | **27 อำเภอ** | **102** | **509** |

ที่มา : การตรวจสอบข้อมูลพื้นที่เสี่ยงภัยจากสึนามิบริเวณชายฝั่งอันดามัน ประจำปี พ.ศ.2561

 โดย กรมป้องกันและบรรเทาสาธารณภัย

**พื้นที่เสี่ยงภัยจากสึนามิชายฝั่งอ่าวไทย (ปรับเรียงลำดับตามภูมิศาสตร์)**

|  |  |  |  |  |  |
| --- | --- | --- | --- | --- | --- |
| **ที่** | **จังหวัด** | **อำเภอ** | **รวม** | **ตำบล** | **หมู่บ้าน** |
| 1 | จันทบุรี | อ.ขลุง อ.ท่าใหม่ อ.นายายอาม และ อ.แหลมสิงห์  | 4 อำเภอ | 9 | 45 |
| 2 | ฉะเชิงเทรา | อ.บางปะกง | 1 อำเภอ | 2 | 8 |
| 3 | ชลบุรี | อ.เกาะสีชัง อ.บางละมุง อ.เมืองชลบุรี อ.ศรีราชา และ อ.สัตหีบ | 5 อำเภอ | 15 | 41 |
| 4 | ตราด | อ.เกากูด อ.เกาะช้าง อ.เขาสมิง อ.คลองใหญ่ อ.เมืองตราด และ อ.แหลมงอบ | 6 อำเภอ | 16 | 88 |
| 5 | ระยอง | อ.แกลง อ.บ้านฉาง และ อ.เมือง | 3 อำเภอ | 13 | 32 |
| 6 | สมุทรปราการ | อ.บางบ่อ อ.พระสมุทรเจดีย์ และ อ.เมือง | 3 อำเภอ | 4 | 13 |
| 7 | สมุทรสงคราม | อ.เมือง | 1 อำเภอ | 4 | 22 |
| 8 | สมุทรสาคร | อ.เมือง | 1 อำเภอ | 6 | 11 |
| 9 | ประจวบคีรีขันธ์ | อ.สามร้อยยอด อ.กุยบุรี อ.ทับสะแก อ.บางสะพาน อ.บางสะพานน้อย อ.ปราณบุรี อ.เมือง และ อ.หัวหิน | 8 อำเภอ | 24 | 80 |
| 10 | เพชรบุรี | อ.ชะอำ อ.ท่ายาง อ.บ้านแหลม และ อ.เมืองเพชรบุรี | 4 อำเภอ | 12 | 45 |
| 11 | ชุมพร | อ.ทุ่งตะโก อ.ปะทิว อ.เมืองชุมพร อ.ละแม อ.สวี และ อ.หลังสวน | 6 อำเภอ | 20 | 97 |
| 12 | นครศรีธรรมราช | อ.ขนอม อ.ท่าศาลา อ.ปากพนัง อ.เมือง อ.สิชล และ อ.หัวไทร | 6 อำเภอ | 23 | 114 |
| 13 | นราธิวาส | อ.ตากใบ และ อ.เมืองนราธิวาส | 2 อำเภอ | 6 | 41 |
| 14 | ปัตตานี | อ.ปะนาเระ อ.เมืองปัตตานี อ.ไม้แก่น อ.ยะหริ่ง อ.สายบุรี และ อ.หนองจิก | 6 อำเภอ | 20 | 71 |
| 15 | สงขลา | อ.จะนะ อ.เทพา อ.เมืองสงขลา อ.ระโนด อ.สทิงพระ และ อ.สิงหนคร | 6 อำเภอ | 29 | 144 |
| 16 | สุราษฎร์ธานี | อ.กาญจนดิษฐ์ อ.เกาะพะงัน อ.ไชยา อ.ดอนสัก อ.ท่าฉาง อ.ท่าชนะ อ.พุนพิน และ อ.เมืองสุราษฎร์ธานี  | 8 อำเภอ | 19 | 53 |
| **รวม 16 จังหวัด** |  | **70 อำเภอ** | **222** | **905** |

ที่มา : การตรวจสอบข้อมูลพื้นที่เสี่ยงภัยจากสึนามิบริเวณชายฝั่งอ่าวไทย ประจำปี พ.ศ.2561

 โดย กรมป้องกันและบรรเทาสาธารณภัย

 **8.1.2 จัดทำแผนการอพยพประชาชนในพื้นที่เสี่ยงภัยจากสึนามิระดับจังหวัด อำเภอ และองค์กรปกครองส่วนท้องถิ่น** โดยมีการจัดประชุม/จัดเวทีในระดับจังหวัดอย่างน้อยปีละ 1 ครั้ง เพื่อทำการทบทวน/ปรับปรุงแผนการอพยพประชาชนในพื้นที่เสี่ยงภัยจากสึนามิระดับจังหวัด อำเภอ และองค์กรปกครองส่วนท้องถิ่น โดยให้มีความสอดคล้องกับแผนการป้องกันและบรรเทาสาธารณภัยในระดับพื้นที่ ทั้งนี้ แผนอพยพฯ ควรมีประเด็นที่สำคัญ ดังนี้

 (1) การกำหนดจุดรวมพลจุดนัดหมาย เพื่อรองรับการอพยพ

 (2) การสำรวจและกำหนดเส้นทางอพยพหลักและสำรอง พร้อมทั้งกำหนดยานพาหนะที่ใช้ในการเคลื่อนย้ายผู้อพยพที่ต้องการความดูแลเป็นพิเศษ (กลุ่มเปราะบาง) ทั้งนี้ ควรจัดทำฐานข้อมูลระบบโครงข่ายถนนและการขนส่งสาธารณะ โดยออกแบบให้ประชาชนสามารถเข้าถึงได้ง่ายและรวดเร็ว เช่น การพัฒนาแอพพลิเคชั่นในมือถือที่สามารถบอกจุดที่เกิดภัย สถานที่ปลอดภัย รวมทั้งแนะนำเส้นทางเลี่ยง เป็นต้น และทำการปรับปรุงข้อมูลให้มีความทันสมัยอยู่เสมอ

 (3) กำหนดจุดติดตั้งป้ายเตือนหรือภาพสื่อสารที่เข้าใจง่ายเพื่อบอกเส้นทางอพยพไปสู่สถานที่ปลอดภัย โดยในแหล่งท่องเที่ยวควรมีป้ายภาษาอังกฤษหรือภาษาอื่นๆ เช่น จีน ญี่ปุ่น เกาหลี เป็นต้น

 (4) การสำรวจและจัดทำทะเบียนผู้ที่ต้องการการดูแลเป็นพิเศษ (กลุ่มเปราะบาง) ในการอพยพ และกำหนดผู้ที่รับผิดชอบการอพยพกลุ่มเปราะบางโดยเฉพาะ และทำการปรับปรุงข้อมูลให้มีความทันสมัยอยู่เสมอ

 (5) การกำหนดจุดอพยพ โดยจัดหาสถานที่ปลอดภัยสำหรับการอพยพ อาคารหลบภัย และศูนย์พักพิงชั่วคราว โดยต้องอยู่ในตำแหน่งที่สามารถเข้าถึงได้ง่าย ตลอดจนการทดสอบอุปกรณ์ เครื่องมือ สิ่งอำนวยความสะดวกต่างๆ ให้สามารถใช้งานได้ (ภาคผนวก ก และ ข) รวมถึงเตรียมความพร้อมในการบริหารจัดการศูนย์พักพิงตามมาตรฐานสากล

 (6) การสำรวจและเตรียมแผนการอพยพสัตว์เลี้ยงตามความเหมาะสม

 (7) การเตรียมความพร้อมด้านยานพาหนะ เครื่องมือ อุปกรณ์ เช่น ไฟฉาย พลุส่องสว่าง นกหวีด เสื้อชูชีพ อุปกรณ์สื่อสาร และชุดแบตเตอรี่สำรอง เป็นต้น ให้พร้อมใช้งานได้ตลอดเวลา

 (8) การเตรียมการสำรองอาหาร ชุดเวชภัณฑ์ เช่น อาหารแห้ง น้ำดื่ม เป็นต้น

 (9) การจัดทำคู่มือการอพยพ พร้อมทั้งแจกจ่ายให้กับประชาชนเพื่อสร้างความรับรู้เกี่ยวกับแนวทางการปฏิบัติตนตามคู่มือดังกล่าว

 (10) การให้ความรู้เกี่ยวกับสัญญาณเตือนภัยที่ต่างจากสัญญาณปกติ หรือสัญญาณอื่น แก่ประชาชนและนักท่องเที่ยว

 (11) การฝึกซ้อมการปฐมพยาบาลเบื้องต้นให้แก่ประชาชน

 (12) การฝึกการอพยพประชาชนตามแผนการอพยพ โดยใช้ข้อมูลใน (2) – (11) และการฝึกซ้อมควรมีสถานการณ์ที่มีความหลากหลาย ทั้งสถานที่และช่วงเวลาที่เกิดภัยสึนามิ และมีการประเมินผลการซ้อมอพยพและสรุปบทเรียนเพื่อใช้ในการปรับปรุงการอพยพประชาชนในสถานการณ์จริง ที่มีประสิทธิภาพ

**8.2 ระยะที่คาดว่าจะเกิดภัย** เมื่อเกิดหรือคาดว่าจะเกิดภัยสึนามิตามที่กองอำนวยการป้องกันและบรรเทาสาธารณภัยกลาง กระทรวงมหาดไทย ประกาศแก่สาธารณชนว่าอาจเกิดภัยสึนามิ ให้ศูนย์บัญชาการเหตุการณ์จังหวัด ศูนย์บัญชาการเหตุการณ์อำเภอ และศูนย์ปฏิบัติการฉุกเฉินท้องถิ่น ที่อยู่ในพื้นที่เสี่ยงภัยจัดการอพยพประชาชนไปสู่พื้นที่ปลอดภัยที่จัดเตรียมไว้เพื่อป้องกันและลดผลกระทบที่อาจเกิดจากภัยสึนามิ โดยดำเนินการสงเคราะห์และอำนวยความปลอดภัยในชีวิตและทรัพย์สินตามความเหมาะสมตามวิธีการดังต่อไปนี้

**8.2.1 การเฝ้าระวัง** เมื่อเกิดแผ่นดินไหวในทะเลขนาดตั้งแต่6.6 ขึ้นไปที่ระดับความลึกจากพื้นผิวน้อยกว่า 100 กิโลเมตร จะเข้าสู่การเฝ้าระวังสึนามิ และกองอำนวยการป้องกันและบรรเทา สาธารณภัยกลาง จะแจ้งการเตรียมพร้อมเฝ้าระวังสึนามิทางโทรศัพท์และโทรสารมายังกองอำนวยการป้องกันและบรรเทาสาธารณภัยจังหวัดเพื่อเตรียมความพร้อมทรัพยากรและติดตามสถานการณ์ โดยจังหวัดจะจัดตั้งศูนย์บัญชาการเหตุการณ์จังหวัดเพื่อติดตามสถานการณ์ รวมทั้งแจ้งหน่วยงานในระดับจังหวัด อำเภอ และองค์กรปกครองส่วนท้องถิ่นเพื่อเตรียมการเผชิญเหตุ ในกรณียืนยันข้อมูลว่าไม่เกิด สึนามิ กองอำนวยการป้องกันและบรรเทาสาธารณภัยกลางจะยังคงเฝ้าระวังและติดตามสถานการณ์ไปอีกระยะหนึ่ง เนื่องจากอาจเกิดแผ่นดินไหวตาม (After Shock) จากนั้นจึงจะยกเลิกการเฝ้าระวัง และแจ้งให้ กองอำนวยการป้องกันและบรรเทาสาธารณภัยจังหวัดปิดสถานการณ์

 **8.2.2 การแจ้งเตือน** หากมีการยืนยันการเกิดสึนามิและกองอำนวยการป้องกันและบรรเทาสาธารณภัยกลางเปิดสัญญาณหอเตือนภัยตามแนวชายฝั่ง ศูนย์บัญชาการเหตุการณ์จังหวัด จะทำหน้าที่กระจายข่าวให้ประชาชนทราบเพื่อเตรียมการอพยพไปยังพื้นที่ปลอดภัยที่จัดเตรียมไว้ ซึ่งหากเกิดแผ่นดินไหวในทะเลตามเกณฑ์โอกาสเกิดสึนามิ และเกิดสึนามิจริงระยะเวลาเดินทางมาถึงชายฝั่งทะเลอันดามันประเทศไทยประมาณ 1.30 ชั่วโมง ความสูงของคลื่นตั้งแต่ 2-15 เมตร แล้วแต่สภาพพื้นท้องทะเลและความลาดเทของชายหาด อย่างไรก็ตาม โอกาสการเกิดสึนามิบริเวณชายฝั่งทะเลอ่าวไทยมีน้อยมาก โดยความสูงของคลื่นอยู่ระหว่าง 0.1-2 เมตร (ทั้งนี้ ความสูงของคลื่นได้จากผลการวิเคราะห์ข้อมูลโดยใช้แบบจำลองทางคณิตศาสตร์ โดยวิทยาลัยวิศวกรรมศาสตร์ มหาวิทยาลัยรังสิต)

 **8.2.2.1 การแจ้งเตือนประชาชน**

กองอำนวยการป้องกันและบรรเทาสาธารณภัยกลาง และกรมประชาสัมพันธ์ จะทำการแจ้งเตือนประชาชน โรงพยาบาล โรงเรียน สมาคมประมง สมาคมผู้ประกอบกิจการโรงแรมโดยตรงทางสื่อทุกสื่อ เช่น โทรทัศน์ วิทยุ โทรศัพท์พื้นฐาน โทรศัพท์มือถือ ระบบการกระจายข่าว ระบบวิทยุสมัครเล่น Social Media ต่างๆ เช่น Line Facebook Twitter Instagram เป็นต้น

 **8.2.2.2 การแจ้งเตือนชุมชน**

(1) ให้กองอำนวยการป้องกันและบรรเทาสาธารณภัยกลางแจ้งศูนย์บัญชาการเหตุการณ์จังหวัดเพื่อแจ้งเตือนไปสู่ประชาชนเป็นการเพิ่มเติมจากข้อ 8.2.2.1

(2) ศูนย์บัญชาการเหตุการณ์จังหวัดแจ้งศูนย์บัญชาการเหตุการณ์อำเภอ/ศูนย์ปฏิบัติการฉุกเฉินท้องถิ่นให้ดำเนินการแจ้งเตือนไปสู่ประชาชนในพื้นที่

**8.2.2.3 การแจ้งเตือนองค์กรสนับสนุนการปฏิบัติ**

กองอำนวยการป้องกันและบรรเทาสาธารณภัยกลาง แจ้งเตือนและประสานองค์กรสนับสนุนการปฏิบัติให้เตรียมพร้อมดำเนินการตามแผนการอพยพประชาชนในพื้นที่เสี่ยงภัยจาก สึนามิ

**8.2.3 การเตรียมการอพยพประชาชน**

ศูนย์บัญชาการเหตุการณ์จังหวัดแจ้งศูนย์บัญชาการเหตุการณ์อำเภอ/ศูนย์ปฏิบัติการฉุกเฉินท้องถิ่นดำเนินการดังนี้

8.2.3.1 จัดลำดับความสำคัญของการอพยพ ให้จัดแบ่งประเภทของกลุ่มเปราะบางตามลำดับความเร่งด่วน ได้แก่ ผู้ป่วย คนพิการ คนชรา เด็ก สตรีมีครรถ์ และสตรีเพิ่งคลอดบุตร

8.2.3.2 ลงทะเบียน/ตรวจสอบผู้อพยพเพื่อตรวจสอบจำนวนผู้ที่ยังติดค้างในพื้นที่เสี่ยงภัย

 8.2.3.3 จัดเตรียมและจัดระเบียบสถานที่อพยพ เช่น การปรับปรุงอาคารที่มีอยู่ให้เป็นสถานที่หลบภัย การก่อสร้างอาคารหลบภัยแบบชั่วคราว หรือแบบถาวร ทั้งทางแนวราบและแนวดิ่งไว้ล่วงหน้าตามความเหมาะสมและความจำเป็น โดยระบุสถานที่ให้ชัดเจน ดังนี้

- เป็นสถานที่ที่อยู่บนพื้นที่ที่อยู่นอกเขตที่เคยเกิดภัยจากสึนามิ หรือเป็นพื้นที่มีความสูงจากระดับน้ำทะเลเกิน 15 เมตร

- เป็นสถานที่ที่สามารถจัดการด้านสุขลักษณะได้

- มีการกำหนดเส้นทางอพยพไปสู่สถานที่ปลอดภัยไว้ล่วงหน้า โดยมีป้ายบอกทางเป็นระยะอย่างชัดเจน

- มีสิ่งอำนวยความสะดวกและระบบสาธารณูปโภคที่เพียงพอกับจำนวนผู้อพยพ

8.2.3.4 กำหนดบุคลากร/หน่วยงาน ทำหน้าที่จัดการและประสานในการอพยพ ให้ชัดเจน อาทิเช่น สำนักงานพัฒนาสังคมและความมั่นคงของมนุษย์จังหวัด สำนักงานป้องกันและบรรเทาสาธารณภัยจังหวัด สำนักงานจังหวัด ที่ทำการปกครองจังหวัด สำนักงานศึกษาธิการจังหวัด แขวงการทางจังหวัด ตำรวจภูธรจังหวัด อำเภอ องค์กรปกครองส่วนท้องถิ่น เป็นต้นโดยบุคลากร/หน่วยงานเหล่านี้ต้องทำหน้าที่วางแผนการอพยพ จัดเตรียมสถานที่อพยพ รวมถึงประชาสัมพันธ์กระตุ้นให้ประชาชนทราบเป็นระยะอย่างต่อเนื่อง

 **8.2.4 การประสานงานกับหน่วยงานเครือข่ายของทุกภาคส่วนแบบบูรณาการ** การปฏิบัติการอพยพต้องอาศัยความร่วมมือจากหน่วยงานต่างๆ ทุกภาคส่วน เพื่อความปลอดภัยในชีวิตและทรัพย์สินของผู้อพยพโดยให้เป็นไปตามเป้าหมายในข้อ 3.2 การประสานการปฏิบัติในการอพยพประชาชนระหว่างหน่วยงานที่เกี่ยวข้องทุกระดับควรดำเนินการดังนี้

 8.2.4.1 ผู้ว่าราชการจังหวัด ในฐานะผู้อำนวยการจังหวัดจะสั่งการให้นายอำเภอ ในฐานะผู้อำนวยการอำเภอ หรือ นายก อบต./นายกเทศมนตรี/นายกเมืองพัทยาในฐานะผู้อำนวยการท้องถิ่น (อบต./เทศบาล/เมืองพัทยา) ดำเนินการอพยพประชาชนตามแผนการอพยพ โดยใช้ทรัพยากรที่ได้จัดเตรียมไว้ ในกรณีที่คาดว่าจะเป็นภัยขนาดใหญ่ให้ร้องขอไปที่กองอำนวยการป้องกันและบรรเทาสาธารณภัยกลาง และ/หรือศูนย์ป้องกันและบรรเทาสาธารณภัยเขต (ศูนย์ ปภ.เขต) และ/หรือภาคเอกชน/มูลนิธิ และ/หรือผู้อำนวยการจังหวัดข้างเคียงดำเนินการอพยพประชาชน โดยใช้ทรัพยากรที่สามารถระดมได้ทั้งหมด

 8.2.4.2 หน่วยที่ได้รับการร้องขอ เช่น กระทรวง กรม หน่วยทหารในพื้นที่ ภาคเอกชน /มูลนิธิ กองอำนวยการป้องกันและบรรเทาสาธารณภัยกลาง ศูนย์ป้องกันและบรรเทาสาธารณภัยเขต (ศูนย์ ปภ. เขต) และผู้อำนวยการจังหวัดข้างเคียง เป็นต้น จะสั่งการให้หน่วยปฏิบัติการฉุกเฉินที่อยู่ในสังกัดของตนเองเข้าปฏิบัติการอพยพประชาชนในพื้นที่เสี่ยงภัยตามแผนการอพยพของอำเภอหรือจังหวัด

 8.2.4.3 เมื่อผู้อำนวยการอำเภอ และ/หรือผู้อำนวยการท้องถิ่นได้รับการสั่งการ จากผู้อำนวยการจังหวัดตามข้อ 8.2.4.1 จะสั่งการให้หน่วยอพยพที่อยู่ในสังกัดของตนเข้าปฏิบัติการอพยพประชาชนในพื้นที่เสี่ยงภัย รวมทั้งสั่งให้อาสาสมัครป้องกันภัยฝ่ายพลเรือน (อปพร.) ไปสมทบการปฏิบัติการกับหน่วยอพยพดังกล่าว ในกรณีที่คาดว่าจะเป็นภัยขนาดใหญ่ควรร้องขอไปที่ภาคเอกชน/มูลนิธิ และ/หรือผู้อำนวยการอำเภอข้างเคียง และ/หรือผู้อำนวยการท้องถิ่นข้างเคียงดำเนินการอพยพประชาชน

**8.2.5 การอพยพประชาชน**

 **8.2.5.1 ประชาชน**

เมื่อประชาชนได้รับข่าวสารการแจ้งเตือนภัยตามข้อ 8.2.2.1 ประชาชนจะต้องเตรียมตัวให้พร้อมสำหรับการอพยพ โดยจัดเตรียมกระเป๋าที่มีของมีค่า เงินสด เอกสารสำคัญ ของใช้จำเป็นส่วนตัว ยารักษาโรค อาหาร น้ำดื่มเท่าที่จำเป็น รวมทั้งดูแลสมาชิกทุกคนในครอบครัวให้อยู่ในความสงบ ก่อนออกจากบ้านเรือนต้องปิดบ้านเรือนให้มิดชิดมากที่สุดเท่าที่จะทำได้ และเดินทางไปรวม ณ จุดนัดหมายประจำชุมชนโดยเร็ว

 **8.2.5.2 กลุ่มเปราะบาง** (ผู้ป่วย คนพิการ คนชรา เด็ก สตรีมีครรถ์ และสตรีเพิ่งคลอดบุตร)

 เมื่อได้รับข่าวสารการแจ้งเตือนภัยตามข้อ 8.2.2.1 ผู้ที่มีหน้าที่ดูแลกลุ่มเปราะบาง เช่น ครู เจ้าหน้าที่ทางการแพทย์ ผู้ปกครอง และสมาชิกในครอบครัว เป็นต้น ดูแลกลุ่มเปราะบางให้อยู่ในความสงบและทำการอพยพตามแผนที่วางไว้

 **8.2.5.3 ผู้นำชุมชนหรือผู้นำหมู่บ้าน**

ผู้นำชุมชนหรือผู้นำหมู่บ้านจัดระเบียบและจัดลำดับก่อนหลังของการอพยพอย่างเป็นธรรมให้พร้อมสำหรับการอพยพเคลื่อนย้ายประชาชนไปสู่สถานที่ปลอดภัย โดยให้ผู้นำชุมชนหรือผู้นำหมู่บ้านประสานงานกับนายอำเภอ หรือผู้บัญชาการเหตุการณ์ ณ จุดเกิดเหตุ และหน่วยอพยพอย่างใกล้ชิดโดยยึดถือแผนอพยพประชาชนของอำเภอหรือจังหวัดเป็นแนวทางการปฏิบัติ

 **8.2.5.4 หน่วยอพยพ**

หน่วยอพยพที่กำหนดไว้ตามข้อ 8.2.3.4 นำประชาชนออกจากพื้นที่ เสี่ยงภัยโดยการอพยพทั้งทางแนวราบและแนวดิ่งตามแผนอพยพในข้อ 8.1.2 ไปสู่สถานที่ปลอดภัย (อาคารหลบภัย) รวมทั้ง อำนวยความสะดวกแก่ผู้อพยพ เช่น อำนวยการความสะดวกด้านเครื่องอุปโภคบริโภค ที่จำเป็น การปฐมพยาบาลและช่วยเหลือผู้บาดเจ็บ บริการอาหารน้ำดื่ม และจัดระบบสาธารณูปโภคพื้นฐาน ทั้งนี้ หากผู้ประสบภัยบ้านเรือนเสียหายไม่สามารถอยู่อาศัยได้ให้หน่วยอพยพนำประชาชนไปที่ศูนย์พักพิงชั่วคราวที่จัดเตรียมไว้ตามข้อ 8.1.2 (5) และให้ความสำคัญกับการเฝ้าระวังควบคุมโรคติดต่อ

**8.2.6 การดูแลความปลอดภัยบ้านเรือนของผู้อพยพ**

เจ้าหน้าที่ตำรวจในพื้นที่จัดกำลังสายตรวจไปดูแลบ้านเรือนของผู้อพยพเป็นระยะๆ หากกำลังเจ้าหน้าที่ตำรวจไม่พอเพียง อาจขอรับกำลังสนับสนุนจากหน่วยอาสาสมัครป้องกันภัยฝ่ายพลเรือน (อปพร.) หรือจัดหาอาสาสมัครจากประชาชนผู้อพยพ แต่สิ่งสำคัญที่สุดคือข้อมูลสถานการณ์การจะเกิดภัยจากสึนามิที่เป็นปัจจุบัน โดยเฉพาะถ้าสถานการณ์ที่มีความล่อแหลมที่จะเกิดภัยจากสึนามิ ต้องห้ามไม่ให้สายตรวจออกปฏิบัติหน้าที่โดยเด็ดขาด และในกรณีที่สายตรวจสามารถปฏิบัติภารกิจได้ ภายหลังจากเสร็จภารกิจควรนำข้อมูลกลับมารายงานแก่ศูนย์บัญชาการเหตุการณ์จังหวัดเพื่อแจ้งต่อผู้อพยพโดยเร็ว เพื่อมิให้ผู้อพยพเกิดความกังวลในความปลอดภัยในทรัพย์สินของตน

**8.2.7 การแจ้งความเคลื่อนไหวของสถานการณ์**

ศูนย์บัญชาการเหตุการณ์จังหวัดติดตามความเคลื่อนไหวของสถานการณ์การเกิด สึนามิอย่างใกล้ชิดและต่อเนื่องจากสื่อทุกทางและหน่วยงานที่เกี่ยวข้อง แล้วนำข้อมูลข่าวสารดังกล่าว แจ้งแก่ผู้อพยพทุกระยะเพื่อให้ผู้อพยพผ่อนคลายความวิตกกังวล และเมื่อมีข่าวสารยืนยันอย่างชัดเจน จากกองอำนวยการป้องกันและบรรเทาสาธารณภัยกลางถึงการยกเลิกสถานการณ์ เนื่องจากไม่มีโอกาสเกิด สึนามิ ให้รีบแจ้งผู้อพยพเตรียมพร้อมในการอพยพกลับสู่ที่ตั้งต่อไป

**8.3 ระยะภายหลังการเกิดภัย**

 **8.3.1 การอพยพกลับ**

เมื่อมีข่าวสารยืนยันอย่างชัดเจนจากกองอำนวยการป้องกันและบรรเทาสาธารณภัยกลางในการประกาศยุติสถานการณ์ภัยให้รีบแจ้งผู้อพยพเพื่อเตรียมพร้อมในการอพยพกลับสู่ที่ตั้ง ดังนี้

**8.3.1.1 ประชาชน**

เมื่อประชาชนได้รับข่าวสารการแจ้งว่าสถานการณ์ไม่มีโอกาสเกิดสึนามิ หรือสถานการณ์การเกิดสึนามิได้สิ้นสุดลงแล้ว ประชาชนจะต้องเตรียมตัวให้พร้อมสำหรับการอพยพกลับโดยจัดเตรียมสิ่งของที่อยู่ในครอบครองให้เรียบร้อย และให้รอรับแจ้งจุดอพยพกลับ รวมทั้งประชาชนควรให้ความร่วมมือในการอพยพกลับกับเจ้าหน้าที่ด้วย

 **8.2.5.2 กลุ่มเปราะบาง** (ผู้ป่วย คนพิการ คนชรา เด็ก สตรีมีครรถ์ และสตรีเพิ่งคลอดบุตร)

 เมื่อได้รับข่าวสารการแจ้งเตือนภัยตามข้อ 8.2.2.1 ผู้ที่มีหน้าที่ดูแลกลุ่มเปราะบาง เช่น ครู เจ้าหน้าที่ทางการแพทย์ ผู้ปกครอง และสมาชิกในครอบครัว เป็นต้น ดูแลกลุ่มเปราะบางให้อยู่ในความสงบและทำการอพยพตามแผนที่วางไว้

**8.3.1.3 ผู้นำชุมชนหรือผู้นำหมู่บ้าน**

ผู้นำชุมชนหรือผู้นำหมู่บ้านต้องจัดระเบียบและจัดลำดับก่อนหลังของการอพยพอย่างเป็นระบบไปสู่ที่ตั้งเดิม โดยให้ผู้นำชุมชนหรือผู้นำหมู่บ้านประสานงานกับนายอำเภอหรือ ผู้บัญชาการเหตุการณ์ในพื้นที่ และหน่วยอพยพอย่างใกล้ชิด โดยยึดถือแผนการอพยพประชาชนของอำเภอหรือจังหวัดเป็นแนวทางการปฏิบัติ

**8.3.1.4 หน่วยอพยพ**

หน่วยอพยพนำประชาชนกลับสู่พื้นที่เป้าหมาย (ทั้งชุมชนหรือหมู่บ้าน) ทั้งนี้ เส้นทางอพยพกลับอาจเปลี่ยนแปลงไปจากเดิมในกรณีที่เกิดภัยจากสึนามิ ดังนั้น การปฏิบัติการอพยพประชาชนกลับที่ตั้งต้องเป็นไปอย่างปลอดภัย และอำนวยความสะดวกในการอพยพสัตว์เลี้ยงกลับตามสมควร

**8.3.1.5 การประเมินผลการอพยพ (After Action Review: AAR) และการถอดบทเรียน**

 เมื่อเหตุการณ์ยุติ กองอำนวยการป้องกันและบรรเทาสาธารณภัยจังหวัดร่วมกับกองอำนวยการป้องกันและบรรเทาสาธารณภัยอำเภอและองค์อำนวยการป้องกันและบรรเทา สาธารณภัยองค์กรปกครองส่วนท้องถิ่นในพื้นที่ที่เกิดเหตุทำการประเมินการอพยพและถอดบทเรียน เพื่อหาแนวทางในการพัฒนาการอพยพที่มีประสิทธิภาพต่อไป

**9. คำแนะนำและการประสานงาน**

9.1 เมื่อกองอำนวยการป้องกันและบรรเทาสาธารณภัยแต่ละระดับได้รับแผนการอพยพประชาชนในพื้นที่เสี่ยงภัยจากสึนามิ ให้ดำเนินการจัดทำแผนปฏิบัติการให้สอดคล้องกับแผนดังกล่าว โดยกำหนดรายละเอียดหน้าที่ ความรับผิดชอบ วิธีการปฏิบัติ การประสานการปฏิบัติ บุคลากร อุปกรณ์ เครื่องมือเครื่องใช้ ยานพาหนะ ระบบสื่อสาร จุดเสี่ยงภัย การคมนาคม การรักษาพยาบาล การบรรเทาทุกข์ และการสงเคราะห์ผู้ประสบภัยโดยละเอียด รวมทั้งตรวจสอบแผนและซักซ้อมการปฏิบัติให้สามารถดำเนินการได้เมื่อเกิดภัยจากสึนามิ และนำแผนปฏิบัติมาใช้ประกอบการฝึกอพยพประชาชน

 9.2 ให้กองอำนวยการป้องกันและบรรเทาสาธารณภัยแต่ละระดับประสานงานหน่วยทหาร ในพื้นที่ หน่วยงานภาครัฐ ภาคเอกชน และมูลนิธิในพื้นที่เพื่อขอรับการสนับสนุนการอพยพประชาชน

 9.3 ให้กองอำนวยการป้องกันและบรรเทาสาธารณภัยแต่ละระดับและทุกหน่วยปฏิบัติ ที่เกี่ยวข้องดำรงการสื่อสารกับกองบัญชาการป้องกันและบรรเทาสาธารณภัยแห่งชาติ/กองอำนวยการป้องกันและบรรเทาสาธารณภัยกลาง

**10. การบังคับบัญชา**

10.1 ในภาวะปกติ ให้เป็นไปตามสายการบังคับบัญชาปกติ และให้มีการประสานการปฏิบัติ กับส่วนราชการที่เกี่ยวข้องตั้งแต่ขั้นการเตรียมการก่อนเกิดภัย

 10.2 เมื่อมีการแจ้งเตือนภัยจากสึนามิ ส่วนราชการและหน่วยงานต่างๆ ที่เกี่ยวข้อง หน่วยที่จัดตั้งขึ้นเพื่อปฏิบัติงานเฉพาะกิจ และเจ้าหน้าที่ที่จัดตั้งขึ้นเพื่อปฏิบัติงานเฉพาะกิจอันเกี่ยวกับการป้องกันและบรรเทาสาธารณภัยให้อยู่ในการอำนวยการของกองบัญชาการป้องกันและบรรเทาสาธารณภัยแห่งชาติ กองอำนวยการป้องกันและบรรเทาสาธารณภัยกลาง หรือกองอำนวยการป้องกันและบรรเทาสาธารณภัยแต่ละระดับแล้วแต่กรณี ยกเว้นหน่วยงานในสังกัดกระทรวงกลาโหม การบังคับบัญชาให้เป็นไปตามพระราชบัญญัติป้องกันและบรรเทาสาธารณภัย พ.ศ.2550 ภายใต้โครงสร้างของแผนการป้องกันและบรรเทาสาธารณภัยแห่งชาติ พ.ศ.2558

**11. การติดต่อสื่อสาร**

11.1 ให้ผู้ประกอบกิจการดำเนินการตามที่รัฐบาลหรือหน่วยงานของรัฐที่เกี่ยวข้องร้องขอ โดยเคร่งครัด แต่หากรัฐบาลหรือหน่วยงานของรัฐมิได้ร้องขอให้ผู้อำนวยการสถานีหรือประธานโทรทัศน์ รวมการเฉพาะกิจแห่งประเทศไทยแล้วแต่กรณี ใช้ดุลยพินิจในการตัดสัญญาณจากผังรายการที่ออกอากาศอยู่เพื่อเข้าสู่การออกอากาศแจ้งข่าวหรือเตือนภัยให้ประชาชนทราบ โดยการออกอากาศแจ้งข่าวหรือเตือนภัยให้ประชาชนทราบจะต้องเป็นการรายงานข้อมูลที่จำเป็นจากแหล่งข้อมูลที่เชื่อถือได้ ด้วยความรอบคอบ และระมัดระวังไม่ก่อให้เกิดความตระหนกตกใจแก่ประชาชน

11.2 ให้กองบัญชาการป้องกันและบรรเทาสาธารณภัยแห่งชาติ ดำเนินการดังนี้

11.2.1 เชื่อมโยงสัญญาณการแจ้งเตือนภัยไปยังหน่วยงานต่างๆ ดังนี้

11.2.1.1 เชื่อมโยงวงจรสื่อสัญญาณไปยังโทรทัศน์รวมการเฉพาะกิจแห่งประเทศไทยเพื่อสามารถถ่ายทอดสดทางโทรทัศน์ โดยมอบหมายให้โทรทัศน์รวมการเฉพาะกิจแห่งประเทศไทยเป็นศูนย์กลาง

11.2.1.2 เชื่อมโยงวงจรสื่อสัญญาณไปยังกรมประชาสัมพันธ์และองค์การสื่อสารมวลชนแห่งประเทศไทย (อ.ส.ม.ท.) เพื่อให้สามารถออกอากาศทางวิทยุกระจายเสียง โดยมอบหมายให้กรมประชาสัมพันธ์ สำนักนายกรัฐมนตรีเป็นศูนย์กลาง

11.2.1.3 เชื่อมโยงวงจรสื่อสัญญาณไปยังสถานีวิทยุชุมชนในพื้นที่เพื่อให้สามารถออกอากาศทางวิทยุกระจายเสียง โดยขอความร่วมมือจากสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ เป็นศูนย์กลางเครือข่ายสื่อสารระบบวิทยุกระจายเสียง

11.2.1.4 เชื่อมโยงวงจรสื่อสัญญาณไปยังหน่วยงานหลักที่เกี่ยวข้อง

11.2.2 แจ้งเตือนภัยทางเสียง ทางภาพ ทางตัวอักษร และทางอื่นๆ ซึ่งสามารถสื่อสาร ไปยังประชาชน คนพิการ ผู้ด้อยโอกาส และนักท่องเที่ยวในพื้นที่เสี่ยงภัยสึนามิผ่านทางระบบต่างๆ เช่น ระบบวิทยุกระจายเสียง ระบบวิทยุโทรทัศน์ และระบบโทรศัพท์เคลื่อนที่ เป็นต้น โดยใช้กลไกของศูนย์เตือนภัยพิบัติแห่งชาติควบคู่กับระบบสื่อสารมวลชน

11.2.3 ดำรงการติดต่อสื่อสาร ตลอด 24 ชั่วโมง ทั้งระบบสื่อสารหลัก สื่อสารรอง ระบบสื่อสารสำรอง และข่ายสื่อสารกลาง เพื่อรองรับการติดต่อประสานงานกับหน่วยงานต่างๆ ทั้งภาครัฐ ภาคเอกชน และภาคประชาชน ทั้งในภาวะปกติ และภาวะฉุกเฉิน พร้อมทั้งประสานงานขอความร่วมมือกับหน่วยงานต่างๆ ในการสนับสนุนระบบสื่อสาร เพื่อใช้ทดแทนและสนับสนุนการติดต่อสื่อสาร ดังนี้

11.2.3.1 กระทรวงดิจิทัลเพื่อเศรษฐกิจและสังคม ได้แก่ ข่ายสื่อสารของบริษัท ทีโอที จำกัด (มหาชน) และข่ายสื่อสารของบริษัท กสท โทรคมนาคม จำกัด (มหาขน) ฯลฯ

11.2.3.2 สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ ได้แก่ ข่ายสื่อสารนักวิทยุสมัครเล่น ข่ายสื่อสารของสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (ศูนย์สายลม) ข่ายสื่อสารวิทยุความถี่ภาคประชาชน ฯลฯ

11.2.3.3 กระทรวงมหาดไทย ได้แก่ ข่ายสื่อสารของสำนักปลัดกระทรวงมหาดไทย ข่ายสื่อสารของกรมการปกครอง ข่ายสื่อสารของ อปพร. ข่ายสื่อสารของ อปท. ฯลฯ

11.2.3.4 สำนักงานตำรวจแห่งชาติ ได้แก่ ศูนย์การสื่อสารตำรวจภูธรภาค/จังหวัด/อำเภอ/ตำบล ฯลฯ

11.2.3.5 กระทรวงกลาโหม ได้แก่ ระบบเครือข่ายการสื่อสารหลัก (Backbone) ของกระทรวงกลาโหม ระบบโทรคมนาคมทหาร ระบบโทรคมนาคมกองทัพบก ระบบโครงข่ายสื่อสารของกองทัพเรือ และระบบสื่อสารโทรคมนาคมกองทัพอากาศ เป็นต้น

11.2.3.6 ข่ายสื่อสารของหน่วยงานอื่น ๆ ได้แก่ ข่ายสื่อสารของกระทรวงสาธารณสุข ข่ายสื่อสารของกระทรวงคมนาคม ฯลฯ

11.2.3.7 ข่ายสื่อสารของภาคเอกชน ได้แก่ ศูนย์วิทยุของมูลนิธิร่วมกตัญญู ป่อเต็กตึ๊ง หน่วยงานมูลนิธิ อาสาสมัคร ภาคประชาชน สมาคม ฯลฯ

11.2.3.8 ข่ายสื่อสารของหน่วยงานรัฐวิสาหกิจ ได้แก่ กฟผ. กฟภ. ฯลฯ